In morte di Gisella
S'attitidu

SA MAMMATITTA, SA SOGRA, SU MARIDU, UN'AMIGA

MAMMATITTA
It'est custu ch'idia?
Fiza-de-titta mia
Morta, a manos in giae, a pes a gianna!
Et eo che de fora
Ahi! no ischi' ancora
De sas disgrascias mias sa piùs manna?...
E-i como chi la miro
De morte repentina no ispiro?...
A bezzesa in sas mias
Sobradas tribulias
Custu mi restaiat accunnortu...
Pro peus sorte mala
Muzza como hap'ogn'ala,
Ahi s'amparu meu accollu mortu!
A sa ëzzesa trista
So durada pro ïder custa vista?

SOGRA 
Gisella mia cara,
Perla sa piùs rara,
E m'has potidu goi abbandonare?...
Su bellu tou trattu
M'haiat cant'e fattu
Una fiza carissima orvidare;
Cudda pagu durada
Chi ch'est in Terranoa sepultada!
Ahi, fiza! Ahi, nura!
A tanta disaura
Si m'isvenat in sambene su coro:
Poter'eo assunessi
In s'istante matessi
Dare sa vida mia in giamb'insoro!
Prega, Gisella, a Deu
C'aggradesset pro te su morrer meu!

MAridu
Prit'istas goi muda?...
Si dormis, t'abbertuda;
Consola sogra, fizas e maridu:
Intendo su piantu
De sa chi cara tantu
Duos meses a hoe has parturidu...
In sinu ti la pone
Cun s'usad'amorosa passione!
Efisiedda a tie 
Chirchend'est tota die...
Pesadind'e appagali ogni brama…
Ite naro? It'ispero?
Ahi, da-'erisero,
Fizas mias, piùs no azis mama!
A piangher cominzade
Sa östr'antizipada orfanidade...!

Amiga
Ahi, disgrascia! disgrascia!
Ruet sa zente a fascia,
Tot'est morte, terrore e ispamentu:
E pro mazore luttu
Accò como distruttu
De Bonorva su mezus ornamentu!
Ahi, colpu ispensadu,
Chi su comune luttu has duplicadu!
U'est como s'istella
Tantu brillante e bella,
Ch'azzendiat de lughe sas aeras?
U'est como sa rosa,
Chi riende amorosa
Aggiunghiat bellesa a sas atèras?
Ahi non bido como
Che unu cadaver tristu in mesu domo!

MAMMATITTA
Ca cara mi fis troppu,
S'immens'affannu intoppu
Faghet a su piantu, a su faeddu...
Ahi, disdiciada! in custu
Vintibattor d'Austu
Su chi m'est rutu ite raju nieddu!
Bene lu poto in mente
Custu fatale die tenner presente!
Non fit, non fit debadas
In sas nottes passadas
De s'istria su cantigu orrorosu;
Non fit senza motivu,
Ch'urulende fittivu
Sos canes m'atterrian su reposu!
Disgrascia manna ispressa
M'han in limbazu insoro, e m'est suzzessa!

SOGRA 
Prite t'hapo connota?
Pro chi passere tota
Sa chi m'avanzat vida in arguai...
T'haera ness'intesu
Unu faedd'iscortesu,
O nessi non t’haera ïdu mai!
Ahi, cale hamos perdidu
Riccu tesoro appena cunsighidu!

Accansade, Segnore,
Chi pro raru favore
Sonnu e non morte siat custu sou:
A tota östra gloria
Nde demus sa memoria
Solennizzare ogn’annu da-e nou;
Demus eo cun issa
A benuios trazende intender missa!

MAridu
Ahi! tue morta et eo
Ancora no mi leo
Custa vida? … e ancora so in seru?
Su mundu senza te
Una tumba est pro me,
Sa vida un'orrorosu disisperu;
Ca tue fis su solu,
S'unicu meu teneru consolu.

Sònana sas campanas...
Tue già t'allontanas?-
Ahi distaccu orribile e funestu!
Nè longu nè fiaccu
Det esser su distaccu:
Ispettam'in sa tumba cantu prestu...
Ca devimus istare
Sempr'in vida e in morte ambos impare!

Amiga
Paret ûra maligna:
S'una nde naschet digna,
Passa che lampu e restana sas malas...
Anghelos de su chelu,
Luttuosu unu velu
Faghidebos a ojos de sas alas:
Sa chi piango fit tale,
Ch’a nisciunu pariat cosa mortale!

Ma su chelu est in festa:
Cant’a nois funesta,
Venturosa est a issos custa die...
Non fit dignu su mundu
De godire giocundu
Un'anim'adorabile goie;
Sa Giustiscia divina
Fatta l'hat de su chelu zittadina.